**ТАНИЛЦУУЛГА**

Зөрчлийн тухай хуульд нэмэлт, өөрчлөлт

оруулах тухай хуулийн төслийн талаар

Зөрчлийн тухай хуулийг Монгол Улсын Их Хурлаас 2015 оны 12 дугаар сарын 04-ний өдөр баталж, 2016 оны 09 дүгээр сарын 01-ний өдрөөс дагаж мөрдөхөөр тогтсонч хуулийг хэрэгжүүлэх бэлтгэл ажил бүрэн хангагдаагүй, шаардлагатай дүрэм, журам батлагдаагүй, хуулийн хэрэгжилтийг хангах алба хаагчдад зориулсан сургалт, олон нийтэд шинэ хуулийн үзэл баримтлал, агуулгыг таниулах сурталчилгааны ажлууд хийгдээгүй зэрэг шалтгааны улмаас Монгол Улсын Их Хурал 2016 оны 08 дугаар сарын 30-ны өдөр Зөрчлийн тухай хуульд өөрчлөлт оруулах тухай хуулийг хэлэлцэн баталж, дагаж мөрдөх хугацааг 2017 оны 07 дугаар сарын 01-ний өдөр хүртэл хойшлуулсан түүхтэй.

Монгол Улсын Үндсэн хуулиар хамгаалсан үнэт зүйл, хууль ёсны ашиг сонирхлыг хуулиар зүй зохистойгоор тогтоон хамгаалж, ийнхүү нийтээр дагаж мөрдөхөөр тогтоосон хууль болон холбогдох журмыг зөрчсөн тохиолдолд хүлээлгэх хариуцлагыг тодорхой бөгөөд ойлгомжтой болгох, зохих хариуцлагыг оногдуулах тогтолцоог бүрдүүлж буй Зөрчлийн тухай хууль нь Үндсэн хуулиар баталгаажсан үнэт зүйл болох хүний эрх, эрх чөлөө, хувийн өмчийг эрх зүйн хэм хэмжээгээр хамгаалах бодлогыг шинээр авч үзэх бодит хэрэгцээ, шаардлагад тулгуурласан байсан гэж үзэж болно.

Зөрчлийн тухай хууль нь 2017 оны 07 сарын 01-ний өдрөөс эхэлсэн ч зөрчлийн тодорхойлж өгөхдөө Эрүүгийн хуульд заасан зарим төрлийн гэмт хэргийн шинжтэй давхардуулсан, зарим зөрчллүүдийг тусгаагүй орхигдуулсан, зөрчлийн хариуцлагыг давхардуулсан агуулга байдлаар тодорхойлсон зэргээс тус хуулийг хэрэгжүүлэхэд төвөгтөй нөхцөл, байдлыг бий болгож, хууль ёсны зарчмыг гажуудуулах үр дагаврыг бий болгосныг засаж, боловсронгуй болгох шаардлагатай байна.

Мөн зарим тодорхой төрлийн зөрчлүүдэд оногдуулах торгуулийн хэмжээг бодит байдалд нийцэхгүй байдлаар хэт өндөр хэмжээгээр тогтоосон, үр дагаврын хувьд харьцангуй хөнгөн буюу түүнийг тэр даруй залруулах боломжтой, цаашид дахин уг зөрчлийг гаргахгүй байхыг эрх бүхий этгээдээс анхааруулж сануулах арга, хэрэгслийг ашиглах замаар шийдвэрлэх боломжтой олон тооны зөрчлүүд байхад ийм үр дүнтэй нөлөөлөлийн арга хэрэгслийг хэрэглэх боломжтой зөрчлүүдийн тухайд ашиглахгүйгээр шууд торгох шийтгэлийг урьтал болгодог үзэл баримтлал, хандлагыг шаашид засаж залруулах байдлаар хэрэглэх бүрэн боломжтой зөрчлүүдийн хувьд эхний удаа “Сануулах”, үүний дараа “Торгох” гэсэн зарчмыг баримтлах үзэл, хандлагыг тус хуулийн төслөөр төлөвшүүлэн тогтоох шаардлагатай байгаа тул нэмэлт, өөрчлөлт оруулах хуулийн төслийг санаачилж байгаа болно.

Ингэснээр иргэдийн зүгээс Зөрчлийн хатуу хуулийг “Хатуу хууль” гэж шүүмжлэлтэй байр сууринаас хандаад байгаа асуудал ч цаашид засаж, залруулагдах бүрэн боломжтой болно гэж үзэж байгаа. Аливаа хууль бодит амьдрал дээр иргэдийн нийгмийн амьдралыг зохицуулах үндсэн арга хэрэгсэл болохын хувьд нийтээрээ хүлээн зөвшөөрөхүйц байх ёстой бөгөөд үүний үр дүнд хуулийн хэрэгжилт нь үр дүнгээ өгч чадах боломжтой болох юм. Энэ үүднээсээ уг хуулийн талаар иргэдээс шүүмжлэлтэй хандаад байгаа дээрх асуудлуудыг багцлан тодорхойлж хамгийн оновчтой байдлаар томьёолон тодорхойлж нэмэлт, өөрчлөлт оруулах хуулийн төслийг санаачилсан болно.

--- ХУУЛИЙН ТӨСӨЛ САНААЧЛАГЧИД ---